Пенальти тепаётганда маккорлик ўтмайди! » Скачать музыку бесплатно новинки музыки 2016-2017\nПенальти тепаётганда маккорлик ўтмайди!\nКомментариев: 0 Просмотров: 171 Дата: 27-03-2016, 12:15 Ўтган сонимизда ФИФА инструктори Фарҳод Абдуллаев футбол қоидаларига киритиладиган айрим ўзгаришлар ҳақида сўз юритганди. Ниҳоят, мазкур ўзгаришлар расман тасдиқланди ва 2016 йилнинг 1 июнидан кучга киради. Тўғриси, барча ўзгаришлар ҳақида айтиб ўтиришимизга ҳожат йўқ. Чунки уларнинг аксарияти фақат ҳакамларга тааллуқли. Яъни, мухлисларнинг билишлари шарт эмас. Футболчилар ва мураббийлар эса тез орада «Қоидалар-2016» китобини олишади. Қоида 1 - Ўйин майдони Ўйинни бошлаш учун минимал белги татбиқ этилди. Булар майдон чегараларини аниқлайдиган чизиқлардир. Бу кўпроқ ҳаваскорлар ўртасидаги мусобақаларга тегишли. Бурчакларга клуб логотипи, миллий ассоциация ёки турнир эмблемаларини қўйиш мумкин. Фақат реклама бундан мустасно. Қоида 2 - Тўп Ўзгаришлар бўлмади. Лекин футбол тўпининг характеристикасини эслатиб ўтмоқчимиз. Тўп юмалоқ шаклда бўлади. Уни тери ёки яроқли материаллардан тайёрланади. Айланаси: 68-70 см. Ўйингача бўлган массаси: 410-450 гр. Босим: 0,6-1,1 атм. Қоида 3 - Ўйинчилар Олдинги номи - ўйинчилар миқдори Учрашувлар бир жамоанинг ўйинчилари сони 7 нафардан кам бўлса, бошланмайди ёки давом эттирилмайди. Қоида 4 - Футболчилар экипировкаси Агар ўйинчи тўп учун курашда бутсаси ёки шитини тушириб қолдирса, ўйин давом эттирилаверади. Ўз экипировкасини тўғрилаган ўйинчи ҳакам, қанот ҳаками ёки захира ҳаками текшириб кўргач, бош ҳакамнинг ишорасидан сўнг майдонга қайтиши мумкин. Агар гетраларнинг устидан тэйплар ёки шунга ўхшаш материаллар (бинтлар) боғланса, гетранинг рангида бўлиши шарт. Агар шортлар ичидан яна шунга ўхшаш кийим кийилса, улар ҳам шортларнинг рангида бўлиши лозим. Қоида 5 - ҳакам Ҳакам ўйинни давом эттирганидан сўнг ёки бўлим ва учрашувни якунлаб, майдонни тарк этганидан кейин ўз қарорини ўзгартира олмайди. Ҳакам футболчини биттадан кўп қоида бузгани ва жиддий қоида бузгани учун жазолаши мумкин. Дисциплинар жазолар (қизил карточкага тортадиган жазолар сариқ карточкага тортадиган жазоларга қараганда жиддий қоида бузишга киради) Жарима зарбаси белгиланишига сабаб бўлган қоидабузарлик эркин зарба белгиланишига сабаб бўлган қоидабузарликдан жиддийроқ ҳисобланади Жисмоний тўқнашув қўл билан ўйнаш ёки ўйиндан ташқари ҳолат каби қоида бузишлардан жиддийроқдир. Ҳакам майдонга тушиши биланоқ сариқ ёки қизил карточка кўрсатиш ҳуқуқига эга. Агар ўйинчи сариқ ёки қизил карточкага тортадиган фол пайтида жароҳат олса, унга майдонда ёрдам кўрсатиш мумкин. Ҳакамлар ўйин пайтида заргарлик маҳсулотларини тақа олишмайди. Қоида 6 - Бошқа ҳакамлар Олдинги номи - ҳакам ёрдамчилари Агар 11 метрли жарима зарбаси белгиланаётган пайтда қўшимча ҳакам ёрдамчиси тайинланса, у 11 метрли нуқтага қарама-қарши ҳолатда туради. Гап дарвоза ортидаги ҳакамлар ҳақида кетмоқда. Қоида 7 - Ўйиннинг давомийлиги Ҳакамларда биринчи ва иккинчи бўлимлардан ташқари ҳам қўшимча вақт белгилаш ҳуқуқи бор. Масалан, сув ичиб олиш учун танаффус шулар жумласидандир. Қоида 8 - Ўйинни бошлаш ва давом эттириш Ўйинни давом эттириш учун тўп ўйинга киритилганида у қимирлаши керак. Дастлабки зарбани олдиндан бошқа ҳар тарафга йўналтириш мумкин. «Баҳсли тўп» ўйинга киритилаётганда, тўпга биринчи бўлиб тегинган ўйинчи бошқа ўйинчи тепмагунча тўпга тега олмайди. Агар бу қоида бузилса, эркин зарба белгиланади. Қоида 9 - Тўп ўйинда ва ўйиндан ташқарида Агар тўп ўйин пайтида ҳакам ёрдамчиси ва қўшимча ёрдамчи ҳакамларга тегса, ўйин давом этаверади. Фақат бунинг учун улар майдон чизиғидан ичкарида бўлишлари лозим. Қоида 10 - Ўйин натижасини аниқлаш Олдинги номи - дарвоза ишғол қилинганини аниқлаш Бу қоидада фақат пенальтилар сериясидаги вазиятлар учун ўзгартириш киритилган. Ҳакам дарвозани аниқлаб олиш учун танга ташлайди. Иккинчи бор қайси жамоа биринчи тепишини аниқлаш учун танга ташланади. Дарвозабонни ҳар қандай вақтда алмаштириш мумкин. Майдонни вақтинчалик тарк этган (жароҳат ёки бошқа ҳолатлар сабабли) футболчи пенальтилар сериясида иштирок этиши мумкин. 11 метрли жарималар амалга оширилаётган пайтда ҳар икки жамоадаги футболчилар сони бир хил бўлиши керак. Тўп майдонни тарк этса, ҳаракатдан тўхтаса ёки дарвозабон ушлаб олса, 11 метрли жарима тўлиқ амалга оширилган ҳисобланади. Қоида 11 - Ўйиндан ташқари ҳолат Ўрта чизиқ «нейтрал» ҳисобланади. Футболчи ўйиндан ташқари ҳолатга тушиб қолиш учун рақиб майдони тарафида бўлиши керак. Барча футболчиларнинг (дарвозабонларнинг ҳам) қўллари ўйиндан ташқари ҳолатни аниқлашда инобатга олинмайди. Тўпга тегиш пайтида ўйиндан ташқари ҳолат қайд этилмайди. «Офсайд» қайд этилганда, қоида бузилган жойдан эркин зарба белгиланади. Ҳимояланаётган жамоа футболчиси ўйин тўхтагунига қадар «актив» ҳисобланади. Гол урилган пайтда ҳужум қилаётган жамоа футболчиси дарвоза ичида бўлса, ўйиндан ташқари ҳолат белгиланади. Қоида 12 - Қоидани бузиш ва интизомсиз ҳаракатлар Агар фол контактли бўлса, ҳамиша жарима зарбаси ёки пенальти белгиланади. Қўл билан ўйнаш ҳамиша ҳам огоҳлантирилмайди. Қўл билан ўйнаш ўйин пайтида рўй бериши ёки ҳужумни атайин тўхтатиш учун қўлланиши эҳтимоли йўқ эмас. Контактсиз агрессив ҳаракат қизил карточка билан жазоланади. Тўп учун курашда рақибнинг боши ёки юзига уриш қизил карточка билан жазоланади. Минимал контакт бўлганда эса бунинг акси. Агар футболчи ўз жарима майдони ичида рақибни гол уриш имкониятидан маҳрум қилса, 11 метрли жарима зарбаси белгиланади ва футболчи огоҳлантирилади. Фақат қуйидаги ҳолатлардан ташқари: - Футболчи рақибни ушлаб олса ёки итариб юборса. - Қоидани бузган футболчи тўп учун ўйнамаса ва бунга имконияти бўлмаса. - Юқоридаги қоида бузишлар майдоннинг ҳар қандай чизиғида содир этилса, қизил карточка билан жазоланади. - Агар футболчи майдондаги ҳар қандай инсонни (масалан ҳакам, ёрдамчи ҳакам, захира ўйинчиси ёки мухлисни) юзига урса, жарима ёки 11 метрли жарима белгиланади. - Агар футболчи рақиб футболчисига нисбатан майдон чизиғидан ташқарида қўполлик ишлатса, ўйин жарима зарбасидан сўнг давом эттирилади. Қоида 13 - Жарима ва эркин зарба «Халақит бериш» ва «тўпни ушлаб олиш» бандларига айрим ўзгартиришлар киритилди. Бу қоидалар кўпроқ ҳакамларга тааллуқли. Қоида 14 - 11 метрли жарима Аввалдан зарба беришга тайёрланган футболчининг ўрнига бошқа шериги 11 метрли жаримани амалга оширса, унинг натижасидан қатъий назар, зарбани амалга ошириши керак бўлган жамоа томон эркин зарба белгиланади. Футболчи эса сариқ карточка билан жазоланади. 11 метрли жарима зарбаси амалга оширилаётган пайтда зарба берувчи футболчи тўпни орқага оширса, 11 метрли нуқтадан эркин зарба белгиланади. Агар дарвозабон қоидани бузгани учун пенальти голга айланмаса, зарба қайтадан амалга оширилади. Дарвозабон эса огоҳлантирилади. Агар пенальтини амалга ошираётган футболчи югуришни бошлаганидан сўнг алдамчи ҳаракатларни амалга оширса, қоида бузилган ҳисобланади. Бу ҳолат носпортча ҳаракат ҳисобланади ва 11 метрли нуқтадан қарама-қарши томонга эркин зарба белгиланади. Футболчи эса огоҳлантирилади. Қоида 15 - Тўпни ташлаш Тўпни ташлаш иккита қўл билан амалга оширилади. Олдинги қоидаларда бу кўрсатилмаганди. Қоида 16 - Дарвозадан бериладиган зарба Зарба амалга оширилаётганда тўп қимирламай туриши лозим. Агар тўп дарвозадан ўйинга киритилса, тўп ҳимояланаётган жамоа дарвозасидан ўтиб кетса, бурчак тўпи белгиланади. Агар тўп дарвозадан ўйинга киритилаётган пайтда ҳужум қилаётган жамоа ўйинчиси жарима майдонини тарк этмаган бўлса, у тўпга биринчи бўлиб тегина олмайди. Қоида 17 - Бурчак тўпи Агар бурчак тўпи тепаётган футболчи ўша нуқтадан ўз дарвозасини нишонга олса, худди шу жамоа дарвозаси томон бурчак тўпи белгиланади. Қолган қоидаларга ўзгартиришлар киритилмади. - деб хабар бермоқда Stadion.uz нашри.


Италия 3 июндан чегараларни очади – Газета.uz\nИталия 3 июндан чегараларни очади\nИталия ҳукумати 3 июндан бошлаб мамлакатнинг бир вилоятидан иккинчисига ўтишга рухсат беради. Шу билан бирга, 18 май кунидан битта вилоят ичида саёҳат чекловлари бекор қилинади. Маҳаллий ҳокимларга ижтимоий масофаланиш тадбирини амалга ошириб бўлмайдиган ҳудудларни вақтинча ёпиб кўйиш ваколати берилади.\n16 май 2020, 16:49 Коронавирус Жаҳон\n3 июнь кунидан бошлаб Италия ўзининг вилоятлари ўртасида ҳаракатланиш бўйича тақиқни ва мамлакатга кириш ва чиқишни чеклашни бекор қилмоқчи. Бу ҳақда Италия ҳукуматининг карантин тадбирларидан чиқиш қарори лойиҳасида қайд этилган.\nМазкур ҳукумат қарори лойиҳасига кўра, Италиянинг бир вилоятидан иккинчисига ўтиш 3 июндан бошлаб рухсат этилади. Бунда, фақат бирон бир ҳудудда коронавирус инфекциясиниг хавфи катта бўлган тақдирда мамлакат бўйлаб саёҳат чекланиши мумкин. Шу билан бирга, лойиҳада айтилишича, 18 май кунидан бошлаб битта вилоят ичида саёҳат чекловлари бекор қилинади.\nШунингдек, лойиҳада маҳаллий ҳокимларга ижтимоий масофаланиш тадбирини амалга ошириб бўлмайдиган ҳудудларни вақтинча ёпиб кўйиш ваколати мавжудлиги айтилган.\nМаълум қилинишича, Италия расмийлари жорий чекловлар юмшатилиши ҳақидаги қарорни 17 май куни эълон қилиши кутилмоқда.\nМаълумот учун, Ж.Конте ҳукумати март ойи ўрталарида карантин жорий этилиши билан минтақалар ўртасида ва уларнинг ичида ҳаракатланишни сезиларли даражада чеклаб қўйган эди. Сафарлар фақат иш зарурати бўлганида, соғлиқ учун ёки фавқулодда вазиятларда мумкин эди.\nЭслатиб ўтамиз, аввалроқ, Словения Европада биринчи бўлиб мамлакатда коронавирус эпидемияси якунига етганини эълон қилган эди.


ЎзА - Ичимлик суви таъминоти яхшиланмоқда\n15.03.2017 18:43 Чоп этиш версияси\nБу ишга “Экосан” экология ва саломатлик халқаро хайрия жамоат фонди Қорақалпоғистон Республикаси ҳудудий бўлими ҳам муносиб ҳисса қўшмоқда. Халқ билан мулоқот ва инсон манфаатлари йилида фонднинг молиявий кўмагида Қанликўл туманидаги "Бўстон" овул фуқаролар йиғини ҳудудида 3 минг аҳолига тиббий хизмат кўрсатаётган “Қуламет жиров” қишлоқ врачлик пункти тоза ичимлик суви билан таъминланди. Бунинг учун узунлиги 300 метрга яқин сув тармоғи тортилди.\nУмумий қиймати 35,5 миллион сўм бўлган бунёдкорлик ишлари “Чимбой иншооти” масъулияти чекланган жамияти томонидан амалга оширилди.\n– Овулимизда ичимлик сувига бўлган талаб қондирилмоқда, – дейди “Бўстон” овул фуқаролар йиғини раиси Алламберген Аяпов. – Ҳудудимиздаги Жанга тилек, Бўстон ва Қўғам овулларида истиқомат қилаётган 5 мингдан зиёд аҳолининг 90 фоизи тоза ичимлик суви билан таъминланган. Жорий йилда “Экосан” экология ва саломатлик халқаро хайрия жамоат фонди томонидан амалга оширилаётган лойиҳага мувофиқ Мамут ўй аҳоли пунктига ҳам ичимлик суви тармоғи тортилади.\nМазкур лойиҳа доирасида Тўрткўл туманидаги Янгиобод, Дўстлик, Авиация маҳаллаларига ҳам сув тармоқлари тортилиб, тез кунларда фойдаланишга топширилади.


(1) (Бу бир) сурадир. Биз уни нозил қилдик. Биз уни фарз қилдик. Биз унда очиқ-ойдин оятларни нозил қилдик. Шоядки, эсласангиз.\n(2) Зинокор аёл ва зинокор эркак, икковларидан ҳар бирини юз даррадан уринг. Агар сиз Аллоҳга ва охират кунига иймон келтирадиган бўлсангиз, сизларни уларга нисбатан Аллоҳнинг динида шафқат тутмасин. Ва уларнинг азобига бир тоифа мўминлар гувоҳ бўлсинлар.\n(Никоҳда бўлмай, эр-хотинлик ҳаётини таниб олмаганлар зино қилсалар, ушбу оятнинг ҳукмига биноан юз даррадан урилади.)\n(3) Зинокор эркак фақат зинокор ёки мушрика аёлга никоҳланур. Зинокор аёлга фақат зинокор ёки мушрик эркак никоҳланур. Бу, мўминларга ҳаром қилинмишдир.\n(Зинокор Ислом жамияти жисмидан умуман олиб ташланади. Гувоҳлиги қабул қилинмайдиган бўлади, мўминлар билан никоҳда бўлишдан ман этилади ва ҳоказо.)\n(4) Покиза аёлларга (бўҳтон) тоши отиб, сўнгра тўртта гувоҳ келтира олмаганларни саксон дарра уринглар ва уларнинг гувоҳлигини абадий қабул қилманглар. Ана ўшалар фосиқлардир.\n(5) Магар бундан кейин тавба қилиб, ўзини ислоҳ қилганлар (мустаснодир). Зеро, Аллоҳ ўта мағфиратли ва ўта раҳимлидир.\n(6) Ўз жуфтларига (бўҳтон) тоши отиб, фақат ўзларидан бошқа гувоҳлари бўлмаганлар эса, бас, улардан ҳар бирининг гувоҳлиги Аллоҳнинг номи ила тўрт марта, албатта, у ростгўйлардан эканлиги ҳақида шоҳидлик беришдир.\n(7) Бешинчисида эса, агар ёлғончилардан бўлса, унга Аллоҳнинг лаънати бўлишини (айтишликдир).\n(8) Ва у(аёл)дан азобни қайтарадиган нарса Аллоҳнинг номи ила тўрт марта, албатта, у(эр) ёлғончилардандир, деб шоҳидлик беришидир.\n(9) Бешинчисида эса, агар у(эр) ростгўйлардан бўлса, ўзи(аёл)га Аллоҳнинг ғазаби бўлишини (айтишликдир).\n(10) Агар сизларга Аллоҳнинг фазли ва марҳамати бўлмаганида... Албатта, Аллоҳ тавбаларни кўплаб қабул қилгувчи ва ўта ҳикматли зот бўлмаганида эди...\n(11) Албатта, ифкни келтирганлар ўзингиздан бўлган бир усба (тўда)дир. Уни ўзингизга ёмонлик деб ҳисобламанг. Аксинча, у сиз учун яхшиликдир. Улардан ҳар бир киши учун ўзи қилган касбнинг гуноҳи бордир. Улардан (гуноҳнинг) каттасини кўтарган кимсага буюк азоб бордир.\n(Ислом душманлари ақлий тортишувларда, жанг майдонларида мусулмонлардан устун кела олишларига кўзлари етмаганидан кейин мусулмонларнинг энг кучли нуқтасини заифлаштириш учун очиқдан-очиқ иғво, бўҳтон, туҳмат ва уйдирма қилишга ўтдилар. Гапни бошқа ёққа буриб, ҳақиқатдан четга чиқиш, ёлғондан уйдирма тўқиш, бўҳтон ва иғво қилиш араб тилида «ифк» дейилади. Мунофиқлар Ойиша онамизга нисбатан ифк уюштирдилар. Уларнинг ифкига баъзи содда мусулмонлар ҳам қўшилдилар. Орада катта фитна чиқди. Ойиша онамизни зино қилганликда айблай бошладилар. У кишига нисбатан ифк — иғво, бўҳтон, туҳмат ва уйдирма уюштирилди. Бу ҳодиса «Ифк ҳодисаси» номи билан машҳурдир.)\n(12) У(ифк)ни эшитган вақтингизда мўминлар ва мўминалар ўзлари ҳақида яхши гумонга бориб: «Бу очиқ-ойдин ифк-ку!» десалар бўлмасмиди?!\n(13) У(ифкчи)лар ўша(ифк)га тўртта гувоҳ келтирсалар бўлмасмиди?! Бас, гувоҳларни келтира олмаган чоғда ана ўшалар ўзлари Аллоҳнинг ҳузурида ёлғончидирлар.\n(14) Агар дунёю охиратда сизларга Аллоҳнинг фазли, марҳамати бўлмаганида, ўзингиз ичига шўнғиган нарса учун сизни, албатта, буюк азоб тутар эди.\n(15) Ўшанда сиз у(ифк)ни тилларингиз ила илиб олар, оғзингиз ила ўзингиз билмаган нарсани гапирар эдингиз ва у (ифк)ни ўзингизга енгил санардингиз. Ҳолбуки, у Аллоҳнинг наздида буюкдир.\n(16) Уни эшитган чоғингизда: «Бизга буни гапирмоғимиз тўғри келмас. Ўзинг поксан! Бу катта бўҳтондир!» десангиз бўлмасмиди?!\n(17) Агар мўмин бўлсангиз, ҳаргиз у(ифк)га ўхшаш нарсага қайтмаслигингизни Аллоҳ сизга ваъз-насиҳат қилур.\n(18) Аллоҳ сизга оятларни баён қилур. Ва Аллоҳ ўта билгувчи, ўта ҳикматли Зотдир.\n(19) Албатта, иймон келтирганлар ичида фоҳиша тарқалишини яхши кўрадиганларга бу дунёю охиратда аламли азоб бордир. Аллоҳ биладир, сизлар билмассизлар.\n(20) Агар сизларга Аллоҳнинг фазли, марҳамати бўлмаганида... Ва, албатта, Аллоҳ ўта шафқатли ва раҳимли бўлмаганида...\n(21) Эй, иймон келтирганлар! Шайтоннинг изидан эргашманг. Ким шайтоннинг изидан эргашса, бас, албатта, у фоҳиша ва мункарга буюрадир. Агар сизларга Аллоҳнинг фазли ва марҳамати бўлмаганида, абадул-абад ичингиздан бирор киши поклана олмас эди. Лекин Аллоҳ Ўзи хоҳлаган кишини поклар. Аллоҳ ўта эшитгувчи, ўта билгувчи Зотдир.\n(22) Сизлардан фазл ва бойлик эгаси бўлганлар қариндошларга, мискинларга ва Аллоҳнинг йўлида муҳожир бўлганларга (нафақа) бермасликка қасам ичмасинлар, бас, афв этсинлар, ўтиб юборсинлар. Аллоҳ сизларни мағфират қилишини хуш кўрмайсизларми?! Аллоҳ ўта мағфиратли, ўта раҳимли Зотдир.\n(Ойиша онамиз қуйидагиларни айтадилар: «Аллоҳ таоло мени оқлаш учун ушбу оятларни нозил қилганида Абу Бакр (у киши қариндош бўлгани ва фақирлиги учун Мистоҳ ибн Асосага нафақа бериб турардилар): «Аллоҳга қасамки, Ойиша ҳақида қилган гапи учун Мистоҳга абадий ҳеч нарса бермайман», дедилар. Шунда Аллоҳ таоло қуйидаги оятни нозил қилди. Абу Бакр розияллоҳу анҳу дарҳол: «Ҳа! Аллоҳга қасамки, албатта, Аллоҳ мени мағфират қилишини хуш кўраман», дедилар ва Мистоҳга бериб юрган нафақаларини қайтадан жорий қилдилар. Сўнгра: «Аллоҳга қасамки, бу нафақани ундан ҳеч узмайман», дедилар».)\n(23) Албатта, покиза, ғофила ва мўмина аёлларга (бўҳтон) тоши отганлар бу дунёю охиратда лаънатланурлар. Уларга катта азоб бордур.\n(24) У кунда тиллари, қўллари ва оёқлари қилиб юрган амаллари ҳақида уларга қарши гувоҳлик берур.\n(25) Ўша кунда Аллоҳ уларнинг ҳақ жазоларини тўлиқ берур ва улар Аллоҳнинг Ўзи очиқ ҳақ эканини билурлар.\n(26) Нопок хотинлар нопок эркаклар учундир. Нопок эркаклар нопок хотинлар учундир. Покиза аёллар покиза эркаклар учундир. Покиза эркаклар покиза аёллар учундир. Ана ўшалар у(бўҳтончи)лар айтаётган нарсалардан поклангандирлар. Уларга мағфират ва гўзал ризқ бордир.\n(Шу билан ифк ҳодисаси — мусулмонлар жамоасини катта мусибатга солган ҳодиса ҳақидаги оятлар ниҳоясига етди. Бу ҳодиса Пайғамбар алайҳиссалоту вассалом оиласининг поклигини ва бу оилани Аллоҳнинг Ўзи сақлашини исбот этди.)\n(27) Эй, иймон келтирганлар! Ўз уйларингиздан бошқа уйларга то изн сўрамагунингизча ва уларнинг аҳлига салом бермагунингизча, кирманг. Ана шундай қилмоғингиз сиз учун яхшидир, шоядки, эсласангиз.\n(Ушбу оятга амал қилинса, бировнинг хонадонига изн сўраб, салом бериб кирилсагина, турли ноқулай ҳолатларнинг олди олинади. Изн сўрамай кирган одам уй эгаларининг ноқулай ҳолда турганларини кўриб қолса, гуноҳ бўлади. Икки томон ҳам ҳижолатга тушади. Балки хусумат, уруш-жанжал чиқиши ҳам мумкин. Баъзи ҳолларда уйда аёл киши ёлғиз бўлиши, устига бегона эркак кириб, орада иғво, бўҳтон, фитна чиқиши мумкин.)\n(28) Бас, агар у(уй)ларда бирортани топмасангиз, то сизга изн берилмагунча, уларга кирманг. Агар сизга, қайтинг, дейилса, бас, қайтинг, ўша сиз учун покдир. Аллоҳ нима амал қилаётганингизни ўта билгувчидир.\n(29) Маскан бўлмаган, сиз учун фойда бор уйларга (изнсиз) киришингизда гуноҳ йўқдир. Аллоҳ нимани ошкор қилаётганингизни ва нимани яширин қилаётганингизни биладир.\n(30) Сен мўминларга айт, кўзларини тийсинлар ва фаржларини сақласинлар. Ана шу улар учун покдир. Албатта, Аллоҳ нима ҳунар қилаётганларидан хабардордир.\n(31) Сен мўминаларга айт: «Кўзларини тийсинлар, фаржларини сақласинлар ва зийнатларини кўрсатмасинлар, магар зоҳир бўлган зийнатлар бўлса (майли). Рўмолларини кўксиларига тўсиб юрсинлар. Зийнатларини кўрсатмасинлар, магар эрларига ё оталарига ё эрларининг оталарига ё ўғилларига ё эрларининг ўғилларига ё ака-укаларига ё ака-укаларининг ўғилларига ё опа-сингилларининг ўғилларига ё аёлларига ё ўз қўлларида мулк бўлганларга ё (аёлларга) беҳожат эркак хизматчиларга ё аёллар авратининг фарқига бормаган ёш болаларга (бўлса, майли). Махфий зийнатларини билдириш учун оёқларини (ерга) урмасинлар. Аллоҳга барчангиз тавба қилинг, эй мўминлар! Шоядки, нажот топсангизлар».\n(Ушбу оятда Аллоҳ таоло Пайғамбаримиз алайҳиссалоту вассаломга хитоб қилиб, мўмина аёлларга кийим кийиш ва аврат беркитиш борасида ўзларини қандай тутишлари лозимлигини баён қилиб беришини буюрмоқда. Муслима аёллар ҳам номаҳрамларга шаҳват назари билан қарамасликлари лозимлиги ушбу оятдан тушунилади. Аёлнинг аёлга нисбатан аврати киндигидан тиззасигачадир. Аёл кишининг номаҳрам эркакларга нисбатан аврати юзи ва икки кафтидан бошқа бутун баданидир. Мўмина-муслима аёл шарафини сақлаш учун Аллоҳнинг амрига итоат этиб, авратини номаҳрам эркаклардан беркитмоғи керак. Бунинг учун эса, юзи ва икки кафтидан бошқа бутун танасини тўсиб турадиган кийим киймоғи лозим. Шунингдек, кийим юпқа, баданга ёпишган, тор бўлмаслиги ҳам зарур. Номаҳрам эркакларнинг эътиборини жалб қилмайдиган даражада бўлиши керак. Зийнат деганда чиройли кийимлар, тақинчоқлар ва аёллар ўзларини чиройли кўрсатиш учун ишлатадиган турли воситалар кўзда тутилади. Аёл киши ушбу оятга амал қилиб, зийнатини номаҳрамлардан беркитмоғи лозим, беркитишнинг имкони бўлмай қолганда гуноҳ эмас. Бошларига ўраган рўмоллари фақат сочларини эмас, балки томоқлари, кўксилари ва кўкракларини ҳам тўсиб турсин. Токи, уларнинг жамоли бегона кўзларга мўлжал бўлмасин, турли фитналар келтириб чиқармасин. Жоҳилият даврида аёллар оёқларига ҳам турли тақинчоқлар, қўнғироқлар тақиб олишар экан. Кейин эса, эркакларнинг эътиборини жалб этиш учун оёқларини ерга қаттиқ-қаттиқ уриб юриб, ҳалиги тақинчоқларнинг овозини чиқаришар экан. Бу эса, ўз навбатида, эркакларнинг шаҳватини қўзғаган, аёлнинг ортидан тушиб хиралик қилишига ва охир-оқибат зинога олиб бориши мумкин бўлган.)\n(32) Ораларингиздаги никоҳсизларни ва қулу чўриларингиздан солиҳларини никоҳлаб қўйинг. Агар фақир бўлсалар, Аллоҳ уларни Ўз фазлидан бой қилур. Аллоҳ (фазли) кенг, ўта билгувчи Зотдир.\n(33) Никоҳ(имкон)ни топа олмаганлар, то Аллоҳ уларни Ўз фазлидан бой қилгунича, иффатларини сақласинлар. Қўлларингизда мулк бўлганлардан (озодлик) васиқасини истайдиганлари бўлса, бас, уларда яхшилик борлигини билсангиз, улар ила васиқа ёзинг ва Аллоҳнинг сизга берган молидан уларга беринг. Ҳаёти дунёнинг ўткинчи матоҳини истаб, покликни ирода қилган (чўри) қизларингизни фоҳишаликка мажбур қилманг. Ким уларни мажбур қилган бўлса, бас, албатта, Аллоҳ улар мажбур қилганларидан кейин ўта мағфиратли ва раҳимли Зотдир.\n(Ушбу ояти каримада учта муҳим масала — никоҳга қодир бўлмаганлар нима қилишлиги, озод бўлишни истаб, ўз хожаси билан шартнома тузган, маълум маблағ эвазига озод бўлишга ҳаракат қилаётган қулу чўрилар ва фоҳишабозлик, яъни баъзи аёлларни зинога мажбурлаб пул топишга уриниш масалалари муолажа этилмоқда.)\n(34) Батаҳқиқ, Биз сизларга очиқ-ойдин оятларни, сиздан олдин ўтганлардан мисолни ва тақводорлар учун ваъзни нозил қилдик.\n(35) Аллоҳ осмонлар ва ернинг нуридир. Унинг нурининг мисоли худди бир токча, унинг ичига чироқ қўйилган, чироқ эса, шиша ичида, шиша эса, гўё дурдан бўлган бир юлдуз бўлиб, шарқий ҳам, ғарбий ҳам бўлмаган муборак зайтун дарахтидан ёқиладир. Унинг мойи ўзига олов тегмаса ҳам, ёритиб юборай дейдир. (Бу) нур устига нурдир. Аллоҳ хоҳлаган одамни Ўз нурига ҳидоят қилур. Аллоҳ одамларга мисолларни келтирур. Аллоҳ ҳар бир нарсани ўта билгувчидир.\n(Суранинг номи ушбу ояти каримадан олинган. Бу ояти карима «Нур» ояти деб ҳам номланади. Оятда Аллоҳ таолонинг Ўзи Ўз зоти олийсини «Нур» деб атамоқда. Лекин бу нур сиз билан бизнинг тушунчамиздаги моддий, кўзга таъсир ўтказадиган ёруғлик нури эмас. Аллоҳ таолонинг ҳеч бир сифати сиз билан бизнинг тасаввуримизга тўғри келмайди. Бу жумлани баъзи уламоларимиз, «Аллоҳ осмонлар ва Ерни мунаввар қилгувчидир», деб тушунтирганлар. Бошқа бирлари эса, «Аллоҳ осмонлару Ерни вужудга келтиргувчидир», деганлар. Яна бошқалари, Аллоҳ таоло осмонлар ва Ерни, яъни борлиқни Ўз нуридан яратгандир, деган маънода тафсир қилганлар. Бу тушунчаларнинг ҳаммаси араб тилида «нур» сўзи ифода этадиган маънолардан олингандир. «Нур» сўзи аслида ўзи зоҳир бўлиб, ўзгаларни ҳам зоҳир этувчи вужудга нисбатан ишлатилади. Мисол учун, қоронғуликда ёруғлик зоҳир бўлиб, аввал ўзи кўринади ва шунинг баробарида атрофни ҳам ёритади-кўрсатади.)\n(36) (У) бир уйлардаки, Аллоҳ уларнинг кўтарилишига ва уларда Ўз исми зикр қилинишига изн бергандир. Уларда Унга эртаю кеч тасбиҳ айтурлар\n(37) Бир кишиларки, уларни тижорат ҳам, олди-сотди ҳам Аллоҳнинг зикридан, намозни тўкис адо этишдан ва закот беришдан машғул қила олмас. Улар қалблар ва кўзлар изтиробга тушадиган кундан қўрқарлар.\n(38) Аллоҳ уларни қилган амалларининг энг гўзали ила мукофотлаши ва фазли карамидан зиёда қилиб бериши учундир. Аллоҳ хоҳлаган кишига беҳисоб ризқ берур.\n(39) Куфр келтирганларнинг амаллари саҳродаги саробга ўхшар. Чанқоқ одам уни сув деб ҳисоблар. Қачонки, унинг олдига келса, ҳеч нарсани топмас. Ва у олдида Аллоҳни топур. Бас, У зот унинг ҳисобини тўлиқ қилур. Аллоҳ ўта тез ҳисоб қилгувчидир.\n(Ушбу ояти каримада Аллоҳ таолонинг нуридан маҳрум бўлган кофир ва мунофиқларнинг ҳоли ажойиб услуб ила васф этилмоқда. Ўзлари чанқоқ одамга, амаллари эса, саҳродаги саробга ўхшатилмоқда. Мунофиқлар ҳам бу дунёда ўзларича, у қилдим-бу қилдим, деб амалларини санаб, «яхши-яхши» умидлар билан охират томон кетаверадилар. Қиёмат қоим бўлиб, «манзил»га етганларида эса, ҳеч нарса топмайдилар. Қилган амалимизнинг савобини топамиз, деб борган жойларида Аллоҳни топадилар ва Аллоҳ уларни бекаму кўст ҳисоб-китоб қилади.)\n(40) Ёки худди қаърсиз денгиздаги зулматларга ўхшар. Унинг устидан мавж қоплагандир, у(мавж)нинг ҳам устидан мавж ва уни эса, булут (қоплагандир). Бир-бирининг устидаги зулматлардир. У қўлини чиқарса, кўра олмас. Кимгаки Аллоҳ нур бермаса, унинг учун нур бўлмас.\n(Ушбу ояти каримада ҳам Аллоҳнинг нуридан маҳрум бўлган кофир ва мунофиқларнинг ҳолати ажойиб услуб ила васф қилинмоқда. Яъни, денгизни катта тўлқин қоплаб олгандир. Бу тўлқин эса, зулмат устига зулматдир. Аммо бу ҳали ҳаммаси эмас. Ўша қоп-қора тўлқиннинг устидан қоп-қора булут қоплаб турибди. Бу зулматлар остида кофир ва мунофиқ қандай қилиб Аллоҳнинг нурини кўрсин. У ўз қўлини кўра олмагандан кейин, Аллоҳнинг нурини кўра олмаслиги турган гап.)\n(41) Аллоҳга осмонлар ва ердаги бор жонзот ва саф тортган ҳолидаги қушлар тасбиҳ айтишини ҳам кўрмайсанми?! Ҳар бири ўз дуоси ва тасбиҳини, батаҳқиқ, билмишдир. Аллоҳ нима амал қилишларини ўта билгувчидир.\n(42) Осмонлар ва ернинг мулки Аллоҳникидир ва қайтиш ҳам фақат Аллоҳгадир.\n(43) Аллоҳ булутларни ҳайдашини, сўнгра бирга тўплашини, сўнгра уйиб қўйишини кўрмаяпсанми?! Бас, унинг орасидан ёмғир чиқаётганини кўрурсан. У зот осмондан, ундаги тоғлардан дўл тушириб, у билан Ўзи хоҳлаган кишиларга мусийбат етказур ва уни Ўзи хоҳлаган кишилардан буриб юборур. Унинг чақмоғининг ярқираши кўзларни кетказгудек бўлур.\n(44) Аллоҳ кеча ва кундузни айлантириб турур. Албатта, бунда кўзи очиқлар учун ибрат бордир.\n(45) Аллоҳ ҳамма жониворни сувдан яратди. Бас, улардан баъзилари қорни билан юрадир, баъзилари икки оёқ билан юрадир ва баъзилари тўрт (оёқ) билан. Аллоҳ Ўзи хоҳлаган нарсани яратур. Албатта, Аллоҳ ҳар бир нарсага қодирдир.\n(46) Батаҳқиқ, Биз очиқ-ойдин баён қилгувчи оятларни туширдик. Аллоҳ Ўзи хоҳлаган кимсани тўғри йўлга ҳидоят қиладир.\n(47) Улар: «Аллоҳга ва Пайғамбарга иймон келтирдик ва итоат қилдик», дерлар. Сўнгра улардан бир гуруҳи юз ўгириб кетурлар. Ана ўшалар мўмин эмаслар.\n(У гуруҳ — мунофиқлардир. Улар тиллари билан: «Аллоҳга ва Пайғамбарга иймон келтирдик ва итоат қилдик», дейдилар. Лекин иймонга амални қўшмайдилар. Оғизлари билан иймонли эканлари ҳақида сафсата сотсалар ҳам, ҳаётда иймон тақозоси ила амал қилмай, Ислом шариатига юришни истамай, бошқа қонун-қоидалар асосида яшашга уринадилар. Аллоҳга ва Пайғамбар алайҳиссалоту вассаломга иймонлари борлигини айтсалар ҳам, уларга итоат этишлари ҳақида оғиз кўпиртириб сўзласалар ҳам, амал қилмайдилар. Уларга, айниқса, Нур сураси ўқилганда юраклари сиқилиб кетади. Чунки бу сура уларга зинони, очиқ-сочиқликни, ахлоқий бузуқлик бўлмиш ҳавойи нафснинг хоҳишларини ман қилиб, одоб-ахлоқ доирасида ҳалол-пок яшашни таклиф этади. «Сўнгра улардан бир гуруҳи юз ўгириб кетурлар». Тиллари билан айтган гапларига амал қилиш керак бўлганда юз ўгириб, бошқа томонга қараб кетадилар.)\n(48) Уларни қачонки Аллоҳга ва Унинг Пайғамбарига ораларида ҳукм чиқариш учун чорланса, баногоҳ, улардан бир гуруҳи юз ўгиргувчилардир.\n(49) Агар ҳақ улар (тарафда) бўлса, у(Пайғамбар)га бўйин эгиб келурлар.\n(50) Уларнинг қалбларида мараз борми?! Ёки шубҳа қилдиларми?! Ёхуд Аллоҳ ва Унинг Пайғамбари уларга зулм қилишидан қўрқадиларми?! Йўқ! Уларнинг ўзлари золимлардир.\n(51) Албатта, мўминларнинг Аллоҳга ва Унинг Пайғамбарига ораларида ҳукм чиқариш учун чорланганларидаги гаплари: «Эшитдик ва итоат қилдик», демоқларидир. Ана ўшаларнинг ўзларигина нажот топгувчилардир.\n(52) Ким Аллоҳга ва Унинг Пайғамбарига итоат этса ҳамда Аллоҳдан қўрқиб, Унга тақво қилса, бас, ана ўшаларгина ютуққа эришгувчилардир.\n(53) Улар агар амр қилсанг, албатта (жиҳодга) чиқишлари ҳақида Аллоҳ номи билан жон-жаҳдлари ила қасам ичарлар. Сен: «Қасам ичманглар! (Бу жиҳод) маълум тоатдир! Албатта, Аллоҳ нима амал қилаётганларингиздан хабардордир», деб айт.\n(54) Сен: «Аллоҳга итоат қилинглар, Пайғамбарга итоат қилинглар. Бас, агар юз ўгириб кетсангиз, у(Пайғамбар)га ўзига юклатилган нарса, сизга ўзингизга юклатилган нарса. Агар унга итоат қилсангиз, ҳидоят топурсиз. Пайғамбарнинг зиммасида очиқ-ойдин етказишдан бошқа нарса йўқ», деб айт.\n(55) Аллоҳ сизлардан иймон келтириб, солиҳ амалларни қилганларга уларни ер юзида худди улардан олдин ўтганларни халифа қилганидек халифа қилишни, улар учун Ўзи рози бўлган динни мустаҳкамлашни ва уларнинг хавф-хатарларидан сўнг омонликни бадал қилиб беришни ваъда қилди. Менгагина ибодат қилурлар ва Менга ҳеч нарсани ширк келтирмаслар. Шундан кейин ҳам ким куфр келтирса, бас, ана ўшалар, ўзлари фосиқлардир.\n(Олдинги ўтган умматлардан қайси бири Аллоҳ таолога иймон келтирган ва бу иймони ҳақиқий бўлиб, бутун вужудини қамраб олган ҳамда ўша ҳақиқий иймонлари тақозоси ила солиҳ амаллар қилиб ҳаёт кечирган бўлса, Аллоҳ таоло уларни Ер юзига Ўзининг халифаси этиб тайинлаб қўйган эди. Ер юзида ҳукми юритилиши учун уларни Ўзига ўринбосар қилиб қўйган эди. Энди ўшалар каби Ер юзида халифа бўлиш имконияти фақат Муҳаммад алайҳиссалоту вассаломнинг умматларида бордир. Уларнинг мазкур халифаликка эришишлари учун асосий шарт — иймон келтириб, амали солиҳ қилишдир. Ислом уммати қачон ушбу шартни бажарганида, Аллоҳ таоло ваъдасининг устидан чиққан.)\n(56) Намозни тўкис адо этинглар, закот беринглар ва Пайғамбарга итоат қилинглар. Шоядки, раҳим қилинсангиз.\n(57) Сен куфр келтирганларни ер юзида қочиб қутула олгувчилардир, деб ҳисоблама! Уларнинг жойи дўзахдир. У нақадар ёмон борар жойдир!\n(58) Эй, иймон келтирганлар! Қўлингизда мулк бўлганлар ва ўзингиздан балоғатга етмаганлар сиздан уч вақтда изн сўрасинлар: бомдод намозидан олдин, пешинда кийимларингизни ечадиган пайтингизда ва хуфтон намозидан сўнг. (Ушбу) уч вақт сиз учун авратдир. Улардан кейин сизга ҳам, уларга ҳам гуноҳ йўқ. Улар сизнинг атрофингизда, бир-бирингизга айланиб турувчидирсиз. Аллоҳ сизларга оятларни ана шундай баён қилур. Аллоҳ ўта билгувчи, ўта ҳикматли Зотдир.\n(Ушбу ояти каримада зикри келаган шахслар уч вақтда, албатта изн сўрашлари керак: «... бомдод намозидан олдин...» Чунки бу вақтда одам ҳали ўрнида ётган бўлади. «... пешинда кийимларингизни ечадиган пайтингизда...» Қуръон нозил бўлган иссиқ ўлкаларда пешин вақтида ечиниб, салқинлаб, дам олмасликнинг ҳеч иложи йўқ. «... хуфтон намозидан сўнг». Бу вақтда ҳам кишилар ечиниб, дам олаётган бўлади. «(Ушбу) уч вақт сиз учун авратдир». Яъни, авратлар очиладиган вақтдир. Шунинг учун қул ва чўрилар ҳам, балоғатга етмаган ёш болалар ҳам изн сўраб кирсинлар. Одатда хизматчилар ва ёш болаларнинг кириб чиқишлари кўп бўлади. Шунинг учун мазкур аврат вақтларидан бошқасида изн сўрамай киришларига рухсат берилди.)\n(59) Қачон сизнинг ёш болаларингиз балоғатга етсалар, улардан олдингилар изн сўраганидек, изн сўрасинлар. Аллоҳ Ўз оятларини сизга ана шундай баён қилур. Аллоҳ ўта билгувчи, ўта ҳикматли Зотдир.\n(60) Аёллардан (кексайиб) ўтириб қолганлари, никоҳни умид қилмайдиганларига зийнатларини кўз-кўз қилмаган ҳолда кийимларини қўйишларида гуноҳ йўқдир. Иффат талабида бўлсалар, ўзлари учун яхшидир. Аллоҳ ўта эшитгувчи, ўта билгувчи Зотдир.\n(Ушбу оятдаги «кийимлари»дан мурод катта ёпинчиқ ва ҳамда устдан кийиладиган ридодир. Аёл киши ўта қариб, никоҳдан умуман умидсиз бўлиб қолганда паранжи-чиммат қилмасликка рухсат бор. Лекин, шундай бўлса ҳам, иффатларини сақлаганлари ўзлари учун яхшидир. Аммо воқеликда қари аёлларнинг ўраниб-чирманиб, ёшларнинг очилиб-сочилиб юргани кўрилади. Бу ҳам, яъни ёшларнинг бу ҳолати шариатга бўйинсунмасликнинг бир кўринишидир.)\n(61) Кўзи ожизга гуноҳ — танглик йўқдир. Ва, чўлоққа гуноҳ — танглик йўқдир. Ва, беморга гуноҳ — танглик йўқдир. Ва, Сизнинг ўзингизга ҳам ўз уйингиздан, ё оталарингизнинг уйларидан, ё оналарингизнинг уйларидан, ё ака-укаларингизнинг уйларидан, ё опа-сингилларингизнинг уйларидан, ё амакиларингизнинг уйларидан, ё аммаларингизнинг уйларидан, ё тоғаларингизнинг уйларидан, ё холаларингизнинг уйларидан, ё сиз калитига молик бўлган ёки дўстингиз (уйидан) емоқлигингизда (танглик) йўқдир. Сизларга жамланган ёки тарқоқ ҳолда емоқликда ҳам гуноҳ — танглик йўқдир. Уйларга кирган чоғингизда ўзларингизга Аллоҳдан бўлган покиза ва муборак табрик ила салом беринглар. Аллоҳ сизларга оятларни ана шундай баён қилур. Шоядки, ақл юритсангиз.\n(Ушбу ояти кариманинг аввалида кўзи ожиз, чўлоқ ва бемор кишиларга нимада гуноҳ бўлмаслиги, танглик йўқлиги ҳақида муфассир уламоларимиз ихтилоф қилишган. Бир гуруҳлари, уларнинг жиҳодга чиқмай қолишларида гуноҳ ва танглик йўқ, дейдилар. Бошқалари, бу ерда эса, сўз жиҳод ҳақида эмас, балки айнан таом емоқ ҳақида кетмоқда, шунинг учун ҳам мазкур жумлани «таом ейишда уларга гуноҳ ва танглик йўқ», деб тушунмоқ керак, дейдилар ва бу фикрларини тасдиқловчи ривоятларни келтирадилар. Иккинчи тоифа муфассирларнинг фикрлари кучлироқдир. «Калитга молик бўлиш» уй эгасининг калитни ишониб топшириб қўйишидир. Ана шундай кишилар инсоф билан, қоринлари тўйгунча есалар, бўлаверади. Ойиша онамиздан Имом аз-Зуҳрий қилган ривоятда айтилишича, Расулуллоҳ алайҳиссалоту вассалом билан жиҳодга жўнаб кетаётган мусулмонлар уйлари калитларини ўзлари билган кишиларга топшириб, ҳожатингиз тушганда емоқни сизга ҳалол қилдик, деб кетар эканлар. Аммо калитни олиб қолганлар, қуруқ манзират учун айтилган бўлса керак, деб ўзларини тийишаркан. Ушбу оят билан уларга Аллоҳ ҳам изн берган.)\n(62) Албатта, мўминлар Аллоҳга ва Унинг Расулига иймон келтирган кишилардир. Улар у(Пайғамбар) билан бирга жамловчи (муҳим) ишда бўлсалар, ундан изн сўрамасдан туриб кетиб қолмаслар. Албатта, сендан изн сўрайдиганлар, ана ўшалар Аллоҳга ва Унинг Расулига иймон келтирадиганлардир. Улар баъзи ишлари учун сендан изн сўрасалар, улардан кимга хоҳласанг, изн бер ва улар учун Аллоҳга истиғфор айт. Албатта, Аллоҳ ўта мағфиратли, ўта раҳимли Зотдир.\n(63) Пайғамбарнинг орангиздаги даъватини бир-бирингизнинг даъватингизга ўхшатманг. Батаҳқиқ, сизлардан паналаб, аста-аста суғурилиб чиқиб кетадиганларни Аллоҳ яхши билур. Унинг ишига хилоф қиладиганлар ўзларига фитна етиши ёки аламли азоб етишидан ҳазир бўлсинлар.\n(Ушбу ояти кариманинг биринчи жумласи ҳақида уламолар уч хил фикр айтганлар. Учала фикр ҳам бир-бирини тўлдириб келади. Биринчи фикрга биноан, Пайғамбарни чақиришда, бир-бирингизни чақиришингиздаги лафзларни қўлламанг, дегани. Иккинчи фикрга кўра, Пайғамбарнинг чақириғини, буйруғини бошқаларнинг чақириғи каби оддий қабул қилманг, балки алоҳида аҳамият ва эътибор билан қабул қилинг, деганидир. Учинчи фикрга кўра эса, Пайғамбарнинг дуосини, бошқаларнинг дуосига ўхшатманг, деганидир. У зотнинг дуоси, албатта, қабул бўлиши муқаррардир.)\n(64) Огоҳ бўлинглар! Албатта, осмонлару ердаги нарсалар Аллоҳникидир. У зот сизнинг қай ҳолатда эканингизни яхши билур. Унинг Ўзига қайтариладиган кунда эса, қилган амаллари ҳақида уларга хабар берур. Аллоҳ ҳар бир нарсани ўта билгувчи Зотдир.


Тошкентда биринчи қурилиш маҳсулотлари гипермаркети иш бошлади\n08:44 / 26.12.2016\nПойтахтнинг Юнусобод туманида мамлакатдаги биринчи қурилиш маҳсулотлари гипермаркети «Stroy Center» ташриф буюрувчилар учун ўз эшикларини очди. Харидорлар бу ерда таъмирлаш ва қурилиш ишларига мўлжалланган катта турдаги маҳсулотларни бир жойнинг ўзида, соат эрталабки 8.00 дан кечки 11.00 га қадар, дам олиш кунларисиз харид қилишлари мумкин.\nМажмуага пардоз беришда юқори сифатли пардоз маҳсулотлари ишлатилган ва ҳар бир қаватда санитария узеллари яратилган. Бундан ташқари, мажмуа замонавий кондиционер ва ҳаво алмаштириш тизимига эга. У харидларни ноқулай об-ҳаво шароитида ҳам қулайлик билан амалга ошириш имконини беради. Ҳар бир дўкон алоҳида ёндашилган ва ўзига хос интерьерга эга Show Room форматида қилинган. Эскалатор ва лифтлар қаватлар бўйлаб тез ва бемалол ҳаракатланиш имконини беради. Навигация схемалари эса бутун гипермаркет бўйлаб дўконлар жойлашишини топишда кўмак беради. Шунингдек, харидорлар қулайлиги учун барча маҳсулотлар қаватлар бўйлаб қуйидаги тарзда бўғимларга ажратилган:\nЕр остидаги 1-қаватда – лок-бўёқ маҳсулотлари, пластик қувурлар, гипсокартонлар, бурама михлар, михлар ва сочилувчи маҳсулотлар ва асбоблар жойлашган.\n1 қават – сантехника асбоблари: ванналар, унитазлар, раковиналар ва аралаштиргичлар (смеситель), иситиш тизимлари, керамик плиткалар ҳамда кафель\n2 қават – девор, шифт ва полга мўлжалланган барча турдаги қопламалар, эшиклар, фурнитура ва эшик қулфлари\n3 қават – электротехника маҳсулотлари ва қандиллар\n4 қават – гулқоғоз ва жалюзилар\n5 қават – ошхоналар, маиший техника, оргтехника.\nМажмуада қурилиш маҳсулотлари билан шуғулланувчи дунё ишлаб чиқарувчиларининг энг йирик бренд ва маркалари жамланган. Бу эса маҳсулотлар нархини қурилиш бозорлари билан рақобат қилишига имкон беради.\nБундан ташқари, 5-қаватда бистро тизимидаги умумий овқатланиш мажмуаси жойлашган. Бу эса вақтни тежаш ва харидорларга қулайлик яратишда ёрдам беради. Пойтахт бозорларидаги автомобиль тураргоҳлари билан боғлиқ муаммолар мажмуага ташриф буюрганларга унинг атрофида махсус ҳудуд ажратилгани ва дўкон эгаларига тегишли автомашиналар учун гипермаркет қаршисида махсус алоҳида ҳудуд барпо этилгани билан ҳал қилинган.\nЮнусобод гипермаркет Stroy Center қурилиш маҳсулотлари\nФото: Юнусободда Cobalt билан тўқнашган Nexia симёғочга бориб урилди\nТошкентда жамоат транспортидан фойдаланиш қулайлаштирилади\nПрезидент Юнусободда метро қурилиши жараёни билан танишди


Халқимизга хос ушбу фазилатлар, айниқса, Қурбон ҳайити муносабати билан жойларда ўтказилган тадбирларда янада ёрқин тус олди.\nХусусан, айём муносабати билан табаррук отахону онахонлар, кам таъминланган оилалар, ногиронлар, беморлар ҳолидан хабар олиниб, Меҳрибонлик, Мурувват ҳамда Саховат уйларига моддий ва маънавий ёрдам кўрсатилди. Тегишли ташкилотлар иштирокидаги бу каби хайрли ишлар одамлар ўртасида меҳр ришталарининг мустаҳкамланишига хизмат қилмоқда. Бунда давлатимиз раҳбарининг 2015 йил 18 сентябрдаги “Қурбон ҳайитини нишонлаш тўғрисида”ги қарорида белгилаб берилган устувор вазифалар муҳим дастуриламал бўлаётир.\nБинобарин, жойларда тегишли идора ва ташкилотлар томонидан тинчлик-осойишталикни сақлаш, ҳайит намози ўқиладиган масжидларда жамоат тартиби, ёнғин хавфсизлигини таъминлаш, йўл ҳаракати қоидаларига риоя қилган ҳолда аҳолига транспорт хизмати кўрсатиш чоралари кўрилди.\nҚорақалпоғистон Республикасида ҳам Қурбон ҳайити уюшқоқлик билан ўтказилди. Тадбирларда мустақил юртимизда инсон манфаатлари бош мезонга айлангани, амалга оширилаётган кенг кўламли ислоҳотлар беқиёс самаралар бераётгани, халқимиз фаровон ҳаёт оғушида бунёдкорлик юмушлари билан банд эканлиги таъкидланди.\nАйём муносабати билан Оролбўйидаги муқаддас қадамжолар обод қилиниб, тарихий обидалар саришта ҳолга келтирилди. Байрамни ўтказиш жараёнида саховат, яхшилик, эҳтиром каби азалий хислатлар янада теран акс этди.\n— Қурбон ҳайити туманимизда шодликларга лиммо-лим тарзда нишонланди, — дейди “Нуроний” жамғармасининг Беруний тумани бўлими раиси Шукрулла Худойберганов. — Ижтимоий ҳимояга муҳтож, кам таъминланган хонадонларга хайр-саховат кўрсатилди. Байрам дастурхони ёзилди.\nБухоро вилоятида байрам арафасида “Нуроний” жамғармаси, “Маҳалла” хайрия жамоат фонди ва “Камолот” ёшлар ижтимоий ҳаракати вилоят бўлинмалари ташкилотчилигида зиёратгоҳ масканларда катта ҳажмдаги ободонлаштириш ишлари бажарилди.\n— Ҳудудимизда 558 та қишлоқ ва маҳалла фуқаролар йиғини фаолият юритаяпти, — дейди “Маҳалла” хайрия жамоат фонди вилоят бўлими раиси ўринбосари Акмал Қазоқов. — Қурбон ҳайити муносабати билан уюштирилган байрам дастурхонлари атрофида отахону онахонлар тинч ва фаровон кунларга шукроналар айтишди. Улашилган совға-саломлар, дийдорлашув, ширин суҳбатлар кўнгилларга қувонч устига қувонч олиб кирди.\nЭзгулик нурлари билан қалбларни чароғон этувчи Қурбон ҳайитини самарқандликлар ҳам муносиб нишонладилар.\nИмом Бухорий мажмуаси шу куни, айниқса, гавжум бўлди. Бу ерда мамлакатимиздаги барча жоме масжидида бўлгани сингари ҳайит намози эмин-эркин адо этилиб, юртимизда хотиржамлик, фаровонлик ва тараққиёт бардавомлигини тилаб дуолар қилинди.\nМуборак айём куни вилоят, шаҳар ва туманлар ҳокимликлари, ташкилот ҳамда корхоналар, тадбиркору фермерлар, саховатпеша инсонлар томонидан беморлар, кам таъминланган оилалар ҳолидан хабар олинди, совға-саломлар тарқатилди. Биргина “Маҳалла” хайрия жамоат фондининг вилоят бўлими томонидан эҳтиёжманд кексаларга 236 дона гилам туҳфа қилинди.\n— Қурбон ҳайити биз, ёшлар учун улуғвор эзгулик мактаби, — дейди “Камолот” ЁИҲ Самарқанд шаҳар кенгаши раиси Жасур Раҳмонов. — Байрам кунлари амалга оширилган саъй-ҳаракатлар, савобли юмушларга келажагимиз ворислари ўз ҳиссаларини қўшганларидан жуда ҳам мамнун.\nШукроналик айёми Навоий вилоятида ҳамжиҳатликда ўтди.\n— Шундай кунларга етказганига шукр, — дейди карманалик меҳнат фахрийси Азим Бозоров. — Ота-боболаримиз учун армон бўлган истиқлолни кўрдик. Мустақиллик шарофати билан азалий қадриятларимиз, ҳақ-ҳуқуқимиз қайта тикланди. Ўзбекистонимиз дунёга юз тутди. Турмушимиз ҳавас қилгулик даражада. Бунинг учун, энг аввало, Юртбошимиздан миннатдормиз.\nВилоятда меҳр-оқибат байрамини завқу шавқ ила кутиб олиш ва ўтказиш учун қизғин ҳозирлик кўрилди. “Маҳалла” хайрия жамоат фонди, “Нуроний” жамғармаси ҳамда кўплаб жамоат ташкилотлари ҳамкорлигида Меҳрибонлик, Мурувват ва Саховат уйларига ҳомийлик ёрдами кўрсатилди.\nНаманганда муборак айём арафасида тегишли давлат ҳамда жамоат ташкилотлари вакиллари, саховатпеша инсонлар ўзгалар қаровига муҳтож, бемор ва ногирон кишилар хонадонларида бўлишди. Хусусан, бундай йўқловдан Уйчи туманидаги Қўрғонча қишлоғида яшовчи Одилжон Ҳакимовнинг кўзларида севинч ёшлари қалқиди. Совға-саломлар, бир пиёла чой устидаги гурунгдан кўнгиллар тоғдек кўтарилди.\n— Бу байрам бизга куч-қувват, завқ-шавқ, шукуҳ бахш этди, — дейди “Маҳалла” хайрия жамоат фонди вилоят бўлимининг масъул котиби Зоҳид Дадабоев. — Фуқаролар йиғинлари, кўпни кўрган оқсоқоллар, фаол ёшлар ташаббуси билан жойларда ташкил этилган тадбирлар ижтимоий ҳимояга муҳтож, кам таъминланган оилалар аъзолари, якка-ёлғиз кексаларнинг ишончига ишонч қўшди. Биргина бўлимимиз ходимлари шаҳар ва туманлардаги қаровчиси йўқ ҳамда беморлар яшаётган 84 хонадонда бўлиб, уларга саккиз турдаги озиқ-овқат ва ширинликлардан иборат туҳфаларни топширдилар.\nДавлатимиз раҳбарининг юқоридаги қарорига мувофиқ, Қурбон ҳайити байрамини юксак савияда ўтказиш учун Андижон вилоятида ҳам кенг кўламли ишлар амалга оширилди. “Маҳалла” хайрия жамоат фонди, “Нуроний” жамғармаси вилоят бўлинмалари ҳамда бошқа ташкилотлар томонидан турли учрашувлар ўтказилди. Маданият ва истироҳат боғлари, аҳоли гавжум масканларда халқ сайиллари уюштирилди. Байрам муносабати билан давлат ва жамоат ташкилотлари, ҳомийлар томонидан кам таъминланган, ижтимоий ҳимояга муҳтож оилаларга совға-саломлар берилди. Шу куни Меҳрибонлик, Саховат ҳамда Мурувват уйларида байрам дастурхони ёзилди.\nСурхондарё вилоятида Қурбон ҳайити арафасида кенг кўламли ободонлаштириш ишлари бажарилди. Жумладан, кўчалар ва ариқлар, муқаддас қадамжолар, қабристонлар, хиёбонлар тартибга келтирилди. Шодиёна куни кам таъминланган, боқувчисини йўқотган оилалар, ногиронлар ва кексаларга моддий-маънавий ёрдам кўрсатилди. Айниқса, вилоятда яшовчи икки юздан ортиқ юз билан юзлашган юртдошимиз хонадонларига борилиб, уй юмушларига кўмаклашилгани диққатга сазовордир.\nТошкент вилоятида ҳам кўча ва хиёбонлар, зиёратгоҳ манзилларда кенг кўламли ободонлаштириш ишлари олиб борилди. Эҳтиёжманд оилалар, ёлғиз кексаларнинг ҳовли-жойлари ҳашар йўли билан таъмирланди.\nВилоят хотин-қизлар қўмитаси, Маънавият тарғибот маркази ва бошқа ташкилотлар билан ҳамкорликда байрам муносабати билан жойларда “Кексалар дуосини олайлик”, “Ҳеч ким меҳр ва эътибордан четда қолмасин!”, “Қариси бор уйнинг — париси бор”, “Қариялар хонадонимиз файзи” каби мавзуларда маданий-маърифий тадбирлар, “Меҳр-муҳаббат ва тотувликда кечаётган узоқ умр” шиори остида ўзининг фидокорона меҳнати билан мустақиллигимизни мустаҳкамлаш ҳамда ёш авлод тарбиясига муносиб ҳисса қўшаётган ёши улуғ инсонлар билан учрашув ва давра суҳбатлари ўтказилди.\nУшбу айём мамлакатимизнинг бошқа вилоятлари ҳамда Тошкент шаҳрида ҳам кўтаринки руҳда ўтказилди.\nМазкур рукндаги бошқа мақолалар: « Қирқ беш дақиқа ҳаяжони\tТаълим ва мутахассислик »


Курашчи қизларимизга офарин, жаҳон чемпионатида яна 2 та медаль! – Ўзбекистон миллий олимпия қўмитаси\nКурашчи қизларимизга офарин, жаҳон чемпионатида яна 2 та медаль!\nБолгариянинг София шаҳрида спорт курашлари бўйича ўсмирлар ўртасидаги жаҳон чемпионати давом этмоқда. Бугун қизлар курашида барча вазн тоифалари бўйича ғолиб ва совриндорлар аниқлаб олинди. Эътиборлиси, ушбу кун дастурида яна 2 нафар вакилимиз шоҳсупага кўтарилди.\nҲар 2 курашчимиз бронза медали билан тақдирланишди. Айниқса, опа-сингил Муштарий ҳамда Ситора Толипбековаларнинг совриндор бўлгани уларнинг ва ўзбек спорти оиласи учун чинакам байрамга айланди. Афсуски, -61 килограмм вазн тоифасида Лайлохон Собирова бронза медали учун кечган курашда америкалик рақибасига имкониятни бой берди.\n-40 кг: Муштарий Толипбекова – Алина Куриленка (Беларусь) 4:2\n-46 кг: Ситора Толипбекова – Серена Ди Бенедетто (Канада) 10:0\n-61 кг: Лайлохон Собирова – Кайли Велкер (АҚШ) 0:3\nТаъкидлаш жоиз, бу ёш тоифасидаги жаҳон чемпионатларида Ўзбекистон терма жамоаси қизлар кураши бўйича ҳали бундай муваффақиятли иштирок этмаган. София мусобақаси қўлга киритилган 3 та бронза медали билан ёдда қоладиган бўлди. Маълумот учун, бунгача 2015 йилги дунё биринчилигида Шаҳодат Жўллибаева мазкур ёш тоифасида бронза медали билан тақдирланган холос.\nЭслатиб ўтамиз, кеча Рушана Абдурасулова -65 кг вазн тоифасида бронза медалига сазовор бўлганди.\n2 Avgust, 2019|Янгиликлар|


ЎЗБЕКИСТОН ХАЛҚ ШОИРИ ҲАЛИМА ХУДОЙБЕРДИЕВА - Ўзбекистон овози газетаси\nЎзбек адабиёти ва маданияти оғир жудоликка учради.\nУ ўз меҳнат фаолиятини «Саодат» журналида бўлим муҳаррири сифатида бошлаб, узоқ йиллар давомида ушбу нашрда бош муҳаррир ўринбосари, бош муҳаррир лавозимларида самарали фаолият олиб борди. 1991-1994 йилларда Ўзбекистон Хотин-қизлар қўмитаси раиси вазифасида ишлаб, мамлакатимизда аёлларнинг ҳуқуқ ва манфаатларини таъминлаш, оналик ва болаликни ҳимоя қилиш, оила институтини мустаҳкамлашга муносиб ҳисса қўшди. «Ёзувчи» нашриётида, «Гулистон», «Санам» журналларидаги иш фаолияти даврида адабиётимиз ва журналистикамиз ривожи йўлида сидқидилдан хизмат қилди.\nЁрқин истеъдод эгаси, улкан сўз санъаткори Ҳалима Худойбердиева ўзининг сермазмун, бадиий юксак шеър ва достонлари, долзарб мавзуларга бағишланган публицистик мақолаларида азиз Ватанимиз ва халқимизга, азалий қадриятларимизга меҳр ва садоқат, мўътабар аёл ва она сиймосига эҳтиром туйғуларини беқиёс маҳорат билан тараннум этди. Унинг ёрқин миллий руҳ ва ҳаётий фалсафа билан йўғрилган бетакрор ижоди ўзбек адабиёти хазинасидан, эл-юртимиз қалбидан чуқур жой эгаллади.\nҲалима Худойбердиева жонкуяр ташкилотчи сифатида жамоат ишларида, юртимиздаги маданий ва маърифий янгиланиш жараёнларида фаол иштирок этди. Умрининг охирига қадар «Дугоналар» журналига раҳбарлик қилиб, ёшларни Ватанга муҳаббат ва садоқат руҳида тарбиялашда фидойилик намунасини кўрсатди.\nБугунги кунда Ҳалима Худойбердиеванинг ижод мактабида тарбия олган, ўзбек адабиётида ўзининг мустаҳкам ўрнини топган кўплаб истеъдодли ижодкорлар уни ўзларининг меҳрибон ва талабчан устози деб эътироф этадилар ва қадрлайдилар.\nАтоқли сўз санъаткори Ҳалима Худойбердиеванинг ўзбек адабиёти ва маданиятини ривожлантириш борасидаги хизматлари давлатимиз томонидан муносиб тақдирланди. У «Ўзбекистон халқ шоири» фахрий унвони, «Эл-юрт ҳурмати» ордени билан мукофотланган эди.\nХалқимизнинг ардоқли фарзанди, меҳрибон устоз, самимий ва камтарин инсон Ҳалима Худойбердиеванинг ёрқин хотираси қалбларимизда ҳамиша сақланиб қолади.


Tasodifiy hikoya: 9-Sinf qizning Hayoti...\n–Oyi, nima qilyapsiz? Kech bo‘ldiku uxlamaysizmi? Soat ham uchdan o‘tibdi, hozir tong otadi. Uxlay q...davomi\nДобавил: HiKoYaChi (12.09.2017 / 09:46)\nУмрзок ота пустлоги эн тортиб,танаси ковак булиб кетган кекса толга суяниб утирибди. Унинг сувга ташлаган кармоги хийла вактдан бери кимир этгани йук. Эрталабдан ташланган кармокларга турттагина бир каричлик лакка илинди холос. Шу балик жониворлар шиша кузларини жавдиратиб,челакдаги сувда типирчилаб-типирчилаб куяди.\nСаргимтил-кукиш барглар коплаган сувда эшкаклари ичига олинган эски кайик лопиллаб турибди. Бу отанинг яна бир тирикчилик дастаги. Чол кечга колган якка-ёлгиз йуловчиларни шу кайикдан утказиб куяди. Бунинг бадалига унга биров битта-яримта нон,яна биров чойчака бериб кетади. Бугун булса,овнинг хам мазаси йук,йуловчилар хам куринмайди.\nКуёш дарёнинг этак ёгига ботиб кетди. Зангори сувга туш куйган олабайрок уфкнинг ранги тобора учиб,аста-секин коронгулик чукди:дарё сатхи кукариб,осмон туби корайди. Чирчик сохилларида кун ботиш палласи шундай бошланади. Бундай дакикаларда кишини уй босади,хотиралар тулкини галаён килади,хаёл канотланади.\nУмрзок отадек <<ошини ошаб,ёшини яшаган>>,унинг уз та"бири билан айтганда,<<саккиз марта юз ойни курган>> кишиларнинг эсласа эслагудек ишлари,килмиш-кидирмишлари булади. Улар курган бевафо дунёнинг дог-достони айтган билан адо булмайди.\nОта дом-дараксиз кетган ёлгиз угли Раззокни эслаб,бутун вужудида аллакандай бир холсизлик сезди. Куз окшомининг хозиргача унга сезилмаган нам салкини энди а"зои баданини сиркиратди,аёгининг боди алам утказди. У,кавикларидан пахтаси ситилиб чиккан буз тунининг барини белбогидан бушатиб,тиззалари устидан яланг аёкларининг товонигача тортиб куйди.\nТол шохига осиглик фонарини ёксаммикан,ёкмасаммикан ,деб уйлади;теварак-атрофни куздан кечириб,хали унчалик коронгулик тушмаганига каноат хосил килди шекилли,урнидан кимирламади.\nТун куйнидаги дарё тобора вахималирок вагилларди;у,жахонни ютиб юборишга шайланган кора аждар шаклига кирди. Сохил якинидаги гирдобларнинг буралиб-буралиб шовуллаши,сувнинг кунгилни аллаловчи майин мусикийси йуколди-ю,буларнинг урнини бугик нола эгаллади. Тун табиатининг бу изтиробли фигонига шу якиндаги тукайларда кезиб юрган чиябуриларнинг йигисимон увиллашлари кушилди.\nТун зулмати,дарё ноласи Чирчик буйида ёлгиз колган чолни не хаёлларга олиб бормади. У, бевафо дунёнинг борди-келдиларини уйлаб,саколини тутамлаганча утираркан,Тошкент бозорларида хаммоллик килиб утган йигитлиги,оч-ночор кунлари куз олдидан бир-бир тизилиб утди. Кейин у,ягона угли,<<ишонган боги,суянган тоги>> Раззокнинг айрилик дардини тортди. Хаёлида турт йил бурун булган вокеа жонланди. Уша йили Тошкентнинг Коратош махалласида мардикорликка олинадиганларга <<жерба>>(Жерба-жребий нинг халк тилида узгартирилган,бузилган шакли) ташланганида,халк <<бало уки>> деб атаган ана шу <<жерба тоши>>келиб-келиб Раззок каби уч-турт камбагалнинг бошига урилди. Нима макр,кандай хийла ишлатилганига Умрзок отанинг акли етмади,аммо бошка махаллаларда хам факат камбагалнинг угиллари мардикорликка олиб кетилаётганини уз кузи билан курганидан кейин,аламига чидаёлмай,Олмазорга йул олган халк окимига кушилди. Унинг хотини Каромат хам юзкурок паранжисини бошига илиб,шу ерга келди. Йигилганларни миршаблар ураб олиб,милтик укталишди. Бир чол :<<Дод золимнинг дастидан>> деб кичкириб юборди,аёллардан бири приставнинг ёкасига ёпишди.<<Нега бойларнинг болалари бормайди?!>>-деб бакирди аллаким.<<Курсат хокимингни бизга!>> деб хайкирди йигитлардан бири. Ур-йикит бошланди.\nАёллар тупида турган Каромат оломон олдига тушиб,югуриб кетди ва йулини тусмокчи булган миршабнинг погонларини юлиб ташлади. Милтиклар тилга кирди. Тасур-тусур кучайди. Биров гандираклади,бошка биров кулади. Шу ерга етиб келган Умрзок тош йулда конга буялиб ётган хотинини курди. Узини мурдага отди. Дод солди. Аччик-аччик йиглади.\nБу орада халк окими Урда томонга йул олди. Отишма зурайди. Аллакаерда пулимёт тириллади. Кий-чув,шовкин-сурон еру кукни ларзага солди. Умрзок буларнинг хаммасини олисдан эшитди. У Кароматни конга буялган паранжисига ураб,ердан кутариб олдида,багрига босиб,уйига йул олди.\nУша куни кузголон бостирилиб,мардикорлар кизил вагонларда уруш булаётган юртларга олиб кетилди.\nУмрзок махалладаги узига ухшаш уч-турт ёр-биродарининг кумаги билан хотинини <<Тиконли мозор>>га кумди. Кейин,деворлари нураб ётган гариб кулбасига кайтиб бормай,шахарни тарк этди ва шу ерда,Чирчик буйида чайла тикиб колиб кетди.\nМана,турт йилдирки углидан дарак йук.\nУмрзок ота шу йиллар ичида Раззокдан дарак топармиканман деб,Коратошга уч-турт марта бориб келди.\nФакат бир гал умид учкуни йилт этгандек булди:Октябрь революцияси туфайли чоризмнинг огир мехнатидан,озоб-укубатидан озод булиб келган йигитлардан бири-Мирхосил Раззокни Петроградда курганини айтди. Раззок Кизил Армияга кунгилли булиб ёзилиб,окларга карши курашаман деб колибди. Мирхосилнинг яна айтишича,Раззок:то бу ерларда,я"ни Россияда душманларнинг бошини янчмагунимизча Туркистонда тинчлик хам,омонлик хам булмайди деган эмиш. Умрзок ота бу гапнинг магзини чака олмаган булса хам,углининг тириклигини эшитиб,кунгли анча кутарилди.\nРаззокдан шундан кейин хам хат-хабар булмади.\nОта авваллари:<<Саводсизлик курсин,болам бечора хат ёзолмайди>>,деб юрди,аммо углининг эндиликда ким эканлигини мулохаза килиб куриб,<<кизил аскар>>деган гапнинг магзини чакиб,ма"носини танасига сингдириб олгандан кейин <<Дарвоке,у саводини саводини чикариб олган булиши керак,нечук хат юбормайди?>>деган фикр бошига келди. Ана шу фикр чолни беором килиб куйди.\n<<Ё ,бирор дайди ук...>> Хар гал шуни уйлаганда,отанинг манглайига совук тер чикади,юраги шувиллаб,эти увишади.\nБанорас кукнинг у ер-бу ерида юлдузлар чакнай бошлади. Узокдан корайиб куриниб турган тог уркачига тулин ой миниб олди. Сув сатхи ёришди. Умрзок ота кечга колган йуловчига нишон хизматини утайдиган фонарини ёкиб куймокчи булди-да,унг кулига таяниб,урнидан турди. Увишиб колган чап аёги хадеганда ёзила бермади. У толни икки куллаб ушлаганича,бир муддат туриб колди. Кейин,сал энгашиб,куллари билан аёгини силаб укалади. Нихоят,гоз туриб,фонарга чузилди. Гугурт булмаганидан,чакмок тошдан ут чикариб,пиликни тутатди. Пуфлади. Пиликнинг учи аланга тортди. Фонарнинг хира шишасидан атрофга ожизгина кизгиш шу"ла ёйилди. Шу пайт кармок хам кимирлаб колди,<<Жонивор,сен хам нурга интиласан-а>>,деди Умрзок ота кармок ипини кулочлаб тортаркан. <<Бор экансанку, лаккажон !>> ---кичкириб юборди ота,сохил кумига шалп этиб тушиб,жон-жахди билан типирчилаётган салкам бир газлик лаккани оёги билан босиб,икки куллаб ушлар экан.\nУмрзок ота улжаси билан овора булиб колиб,ёнига келиб тухтаган одамни сезмади.\n------ Ух-у, ов жойидаку !----деди йуловчи,чолнинг шошкин харакатини кузатар экан.----Ассалому алайкум отахон !\nХа, ха ...-----Умрзок ота баликни копига солдида,йуловчига кул узатди.------Ваалайкум ассалом...\nУмрзок ота йуловчи билан куришаркан,уни бошдан оёк куздан кечирди:пахтали шим,агдарма этик,калта чарм пальто кийиб олиб,бошига чарм шапка бостирган,белидаги йугон камарига наган таккан бу озгингина йигит йигирма


34:46 Мухаммад Содик | Коран\n← 34:45 Мухаммад Содик\n34:47 Мухаммад Содик →\n34:46 Мухаммад Содик\nСен: «Мен сизга биргина насиҳат қиламан: Аллоҳ учун холис, якка-якка ва тўп-тўп туриб бир фикр юритиб кўринглар. Соҳибингизда жинга оид ҳеч нарса йўқ. У сизларга шиддатли азобдан олдинги огоҳлантиргувчи, холос», деб айт. [i]\nХоҳласангиз, биров ҳалақит бермаслиги учун якка-якка туриб фикр юритинг. Хоҳласангиз, жамланиб, бир-бирингизни тўғрилаб, кўплашиб фикр юритинг. Фикрланг, ўйлаб кўринг-а! Соҳибингиз, биродарингиз ва ўзингиз яхши таниган шахс бўлмиш Муҳаммадда (с. а. в.) жинга оид ҳеч нарса йўқ. У жинни ҳам эмас, жинлар билан алоқадор ҳам эмас. Уни яхши танир эдингиз. У эсли-ҳушли, ақлли, тафаккурли, вазмин ва обрўйли бир одамлигини яхши биласиз. У айтаётган гаплар ҳам жинларнинг сўзи эмас, очиқ-ойдин, бақувват ва ҳикматли. У сизлар айтаётгандек, жинни ҳам, шоир ҳам, сеҳргар ҳам эмас. [↩]


Ikea болалар ўлими туфайли миллионлаб шкафларини қайтариб олмоқда\n19:12 / 28.06.2016\nШвециянинг Ikea компанияси уч нафар боланинг ўлими туфайли ўз комодлар сериясини қайтариб олмоқда. Бу фақат MALM серияли шкафларга тегишли, дея хабар қилади NBC телеканали.\nКомпания бу сериядаги шкафларни ишлаб чиқариш билан бирга унинг сотувини ҳам буткул тўхтатади. MALM шкаф ва комодлари Ikea сайтидан олиб ташланган.\nБундай шкафларни сотиб олган миллионлаб кишиларга пуллари қайтарилади ёки компания дўконларида янги харидни амалга ошириш учун кредит тақдим этилади.\nIkea'нинг мурожаатида шкафларни қайтариб олишга бир неча боланинг ҳалокатли ўлими сабаб сифатида келтирилган. Компания уларнинг мижозлари хонадонларида хавфсиз бўлмаган мебель мавжудлиги ҳамда Ikea бу хатосини тўғирламоқчи экани ҳақида маълум қилган.\nКомпания 2014 йилдан буён уч нафар бола комоднинг ағдарилиши ва босиб қолиши натижасида ҳалок бўлганини тасдиқлади. Шкаф қулаши натижасида бир ёшдан икки ёшгача бўлган болалар ҳаётдан кўз юмган. Бундан ташқари, яна ўнлаб болага жароҳат етгани тўғрисида мурожаатлар бўлган.\nХавфли комодлар 10 йилдан ортиқ вақт сотилган. Улар паст баҳоси туфайли мижозлар орасида танилган эди. Philly.com маълумотига кўра, 2015 йилда таъмирлаш дастурига тушган 29 миллион мебель маҳсулоти қайтариб олинади.


BBC Uzbek - O'zbekiston - Британиянинг Oxus Gold компанияси Ўзбекистон ҳукуматини судга берган\nБританиянинг Oxus Gold компанияси Ўзбекистон ҳукуматини судга берган\nСўнгги янгиланиш 20 сентябр 2012 - 08:49 GMT\nOxus Gold ширкатига кўра, Ўзбекистон ҳукумати етказган зарар 400 миллион долларга тенг\nБританиянинг Oxus Gold олтин ишлаб чиқариш компанияси Халқаро арбитраж маҳкамасига "Амантайтау Голдфилдс" қўшма корхонаси ва Ҳандиза конлари учун қўйилган инвестициялари борасида Ўзбекистон ҳукуматини маҳкамага тортган.\nЎзбекистон ҳукумати билан Амантайтау Голдфилдс қўшма корхонаси ташкил этган Британ ширкати бу борада баёнот эълон қилган, бу баёнотда қўшма корхона юзасидан келиб чиққан можарони ўзбекистонлик шериклари билан тинч йўлда ҳал этиш уринишлари муваффақиятсизликка учрагани боис ушбу чорага қўл уришга қарор қилинган.\nШиркат мурожаатида айтилишича, ариза билан бир қаторда 24 ноябр 1993 йил тузилган икки томонлама шартнома қонунларининг Ўзбекистон томонидан бузилиши оқибатида Oxusга етказилган зарар миқдори тўғрисида ҳисобот ва экспертлар хулосаси ҳам тақдим этилган.\nOxus ва Ўзбек ҳукумати ўртасидаги келишмовчилик компанияда ўтказилган текширишлар чоғида Британия ширкати иқтисодий қонунбузарликда айблангач пайдо бўлган эди.\nOxus Goldнинг Ўзбекистон ҳукуматига муаммони ҳал қилишни сўраб қилган мурожаатлари жавобсиз қолгач, ширкат ўз фаолиятини тўхтатган ва текширув натижалари тўғрисида шикоят қилишини маълум қилган.\nШиркатга кўра, Ўзбекистон томонидан етказилган зарар қариийб 400 миллион АҚШ долларига тенгдир.\nДунёда энг катта олтин заҳиралари жойлашган Қизилқум чўлларида иш олиб борган Британиянинг ширкати бир неча бор ўзига етказилган зарарни қоплашни сўраб илгари ҳам маҳкамага мурожаат этган эди.\nOxus Gold га кўра, Ўзбек ҳукумати ўзларига ҳамда ширкат тасарруфидагиларга адолатсиз, нотенг ва таҳқирловчи муомала қилган, Британия билан Ўзбекистон ўртасидаги битимни бузган ҳолатда ширкатга тўла ҳимоя ва хавфсизлик таъминламаган.\nOxus Gold маълум қилишича, 2011 йил 21 июл куни Англия Олий маҳкамасига Ўзбекистон Молия вазирлигидан даъво аризаси келиб тушган, бунда Ўзбекистон тарафи Oxus ширкатидан 10 миллион доллар миқдоридаги махсус дивидендни ундириб беришни талаб қилган.\nШиркат бу билан Ўзбек томони маҳкамани компания манфаатлари ёқланишидан чалғитиш эканини айтган.\nШунга қарамасдан, ширкат ўз ҳуқуқларини ҳимоя қилишда давом этишини билдирган.\nOxus Gold ширкатининг Ўзбекистондаги ходими жосусликда айбдор деб топилган\nХалқаро ҳуқуқ ширкати Ўзбек ҳукуматини Oxus Goldга ноқонуний муносабатда бўлишда айблади


Учинчи Жаҳон Уриши—термоядро уриши бўлади! | Ҳуқуқбон Толиб ЁҚУБОВнинг блоги\nУчинчи Жаҳон Уриши—термоядро уриши бўлади!\nPosted on Noyabr 15, 2014 by huquqbon\nБир неча кун аввал Россия телеканалларидан бири менга: “Яшин тезлигидаги глобал зарба. Ҳозирги шароитда АҚШ томонидан у амалга оширилиши мумкинми? Россия қанчалик унга жавоб беришга тайёр?” деган программада, очиқ эфирда қатнашишни таклиф қилди. Мен рози бўлдим. Шундан кейин мен айнан нималарни гапирмоқчи бўлаётганимни қисқача баён этишимни сўрашди. Мен ёзиб бердим. Муҳокама учун программани тайёрлаётган россиялик мухбирларга таклиф қилган матним эса мана бу:\nАгар менда ўз фикримни айтиш имконияти бўлса, мен тахминан ушбуларни айтмоқчиман.\n2014 йилнинг мартидан бошлаб Россия цивилизациялашган (ривожланган ва маданийлашган) дунё кўзи ўнгида агрессор ҳисобланади. Бу – менинг ҳам нуқтаи-назарим ҳам бўлса-да, у фақатгина менинг шахсий нуқтаи-назарим эмас. Бу – цивилизациялашган дунё нуқтаи-назаридир. Жуда кўпсонли сиёсий, жамоатчи ва ҳарбий раҳбарларнинг фикрича, Россия президенти Владимир Путин бугунги кунда Россияни аввал умумевропа, кейин эса жаҳон урушига айланиши хавфини туғдириши мумкин бўлган катта урушга тортмоқда. Ўзининг бу жанговор интилишида Россия мутлоқ яккаланган ҳолда. Уни ҳеч ким қўллаб-қувватлаётгани йўқ. Дунёнинг кўпгина лидерлари ва арбоблари Путиннинг ҳатти-ҳаракатини 1938- 1939 йилларда Гитлер қилган ишлар билан таққослашмоқда. Хусусан, Путинни Гитлерга Хиллари Клинтон, шоҳзода Чарльз ва НАТО қўшинлари Бош штаби бошлиғи Демпси ўхшатишган эди.\nРоссия телевидениеси Америка Россияга хавф туғдирмоқда ва бундай шароитда Россия жавоб бераяпти ёки, жумладан ядро қуроли билан ҳам жавоб бериши керак, дея кўрсатишга ҳаракат қилмоқда. Аслида Европа ва АҚШга хавфни Россия солмоқда. Айнан Россия, Украинага, яъни ўзининг ички иши бўлган инқилоб юз берган мутлоқ тинч мамлакатга – ўзининг қўшнисига – қарши уруш бошлаган агрессордир. Украина Россияга ҳеч қачон дўқ урган эмас. Украинада ҳатто армия ҳам бўлган эмас, ҳозир ҳам йўқ. Такрорлайман, Россия бошқарувида бугун ҳаммага Гитлерни эслатувчи одам турибди. Кимдир бу ҳақда очиқ гапираяпти, кимдир ошкор эмас, бироқ Путин – бугунги Гитлер эканлиги барча объектив фикрлайдиган одамларга тушунарли. Айнан Путин ва унинг атрофи охирги ойларда кўпмарталаб ядровий қуролни қўллаш билан дўқ-пўписа қилди. Бу дўқ-пўписани, яъни дунёни атом кули остида қолдиришни, очиқ-ойдин Дмитрий Рогозин ҳам, Владимир Жириновский ҳам, ва Путиннинг ўзи ҳам қилган эди. Шунинг учун Россияга кимдир хавф солаяпти, деб айюҳаннос солиш ярамайди. Ҳаммаси аксинча: Россия 2014 йилнинг мартидан бери ҳаммага дўқ-пўписа қилмоқда, шу жумладан ядровий қурол қўллаш билан ҳам.\nСаволни бошқача қўйиш керак: ҳозирги кунда Россия бошида атом урушини бошлаб бутун инсониятни йўқ қилиб юборадиган одам турмаганмикин?\nБу саволга соддароқ жавоб топиш учун, у мураккаб психологик масала бўлгани сабабли, келинг уни бошқача кўринишда айтайлик: Гитлерда атом қуроли бўлганда у уни ўзининг душманларига қарши ишлатармиди? Мен ўйлайман-ки, ҳаммамизга жавоб маълум: ишлатарди. Бу ҳақда икки хил фикр бўлиши мумкин эмас: Гитлерда атом қуроли бўлганда, у уни ишлатарди. Мана энди Путин ҳақидаги саволга бизда жавоб бор, чунки биз Путин – бу шу куннинг Гитлери эканини аниқладик, яъни очиқ-ойдин-ки, у уруш бўлса ядровий қуролни қўллашга тайёр бўлган сиёсий лидерлар қаторига киради.\nБалки, шу жойда россиялик телепрограммани олиб борувчи менга эътироз билдириши керакдир: “Тўхтанг, агар АҚШ Путинни Гитлер, деб ҳисобласа ва у атом урушини бошлаши мумкин, деб ўйласа, у ҳолда ўз-ўзини ҳимоялаш мақсадида айнан ўша ишни, яъни бизнинг кўрсатувимиз бағишланган нарсани, – АҚШ душманга, яъни Россияга яшин тезлигида, превентив (олдини олиб) глобал зарба бериши керакдир? Шундай бўлиши мумкинми?” Бу саволга жавоб маълум: бўлиши мумкин эмас. Шундай бўлиши мумкин, деб ҳисоблаш учун, ҳаётдан тамоман узилган ҳолда, яъни бошқа дунёда яшаш керак. Германия канцлери Меркель ва АҚШ президенти Обама Россия-Украина урушининг бошидаёқ, 2014 йил мартида, Путин реалликдан узилган бошқа дунёда яшамоқда, деган фикр билдиришди. Шунинг учун, Россияга яшин тезлигида ядро зарбаси берилиши мумкин, деб фақат Путин, унинг атрофи ва уларга эргашиб Россия телевидениеси ҳисоблашлари мумкин. Бирорта нормал одам бундай ҳисоблаши мумкин эмас.\nБироқ, Путин Россияга АҚШ томонидан превентив (олдини олиб) ядро зарбаси берилиши мумкин, деб хавотирга тушиши мумкинлигини ҳозиргина аниқлаганимиздан келиб чиқадиган, биз қилишимиз лозим бўлган хулоса, афсус-ки, ушбудир: параноидал (ўта қўрқишга боғлиқ руҳий касаллик) кайфиятли Россия ҳукумати, АҚШ томонидан Россияга ядро зарбаси берилиши мумкинлигидан хавфсираб, ўзи АҚШга превентив (олдини олиб) ядро зарбаси беради ва дунёни ядро фалокатига йўлиқтиради. АҚШ бошида тинчлик Нобель мукофоти лауреати Барак Обама, Россия бошида эса КГБ-ФСБ полковниги Владимир Путин турганлигини ҳисобга олсак, шахслар даражасида хавф Путиндан юқорироқ даражада, Обамадан эса пастроқ даражада туғилишини ҳар қандай соғлом ўйлаш қобилиятига эга бўлган инсон тушунади. Шунинг учун ҳам атом кнопка (тугмача)сини, турган гап, Путин биринчи бўлиб босади.\nP.S. Менинг иштирокимда бўлиши лозим бўлган программани бекор қилишди, уни Украина Олий Радасига бўлган сайловлар мавзусига алмаштиришди (менинг иштирокимсиз).